תקציר

מדינת ישראל נדרשה מיום הקמתה להתמודד עם טרור שגבה קורבנות רבים. הטרור שינה שיטות ודרכי פעולה בעיקר כדי להטיל אימה ולפגוע באזרחים וחיילים בעורף המדינה, גבולותיה ואף ברחבי העולם. ממשלת ישראל וגופי הביטחון השונים התמודדו לאורך השנים עם אתגרים חדשים, נדרשו לבחון את המציאות כל פעם מחדש ולפתח מדיניות וכלים כדי להילחם בטרור. בשנת 2000 עם פרוץ האינתיפאדה השנייה עמדו ממשלת ישראל ומערכת הביטחון בפני אתגר מורכב מאוד. הפגנות השלטים ברחוב הפלסטיני והפרות הסדר האלימות התחלפו מהר מאוד בפעילות חבלנית של ארגוני טרור ששיאה בפיגועי התאבדות חסרי אבחנה. במסגרת מאבק שה בטרור התפתח השימוש בסיכולים ממוקדים.

מחקר זה נועד לבחון את השאלה כיצד התפתחה מדיניות הסיכולים הממוקדים של מדינת ישראל בשנים 2000-2012 במסגרת המאבק בטרור הפלסטיני ברחבי הגדה המערבית ורצועת עזה. המחקר בחן את בעלי התפקידים המעורבים בגיבוש המדיניות, את תהליך קבלת ההחלטות; חשיבות הסיכול הממוקד במכלול הפעילות נגד הטרור; הביקורת המשפטית והפוליטית על המדיניות ואף את מדיניות הסיכולים הממוקדים בארה"ב אחרי מתקפת 9/11 בתקופתם של הנשיא ג'ורג' וו. בוש והנשיא ברק אובמה.

השערת המחקר המרכזית היא שהסיכולים הממוקדים שביצעה ישראל היוו נשק טקטי ואסטרטגי במערכה לבלימת הטרור הפלסטיני.

שאלת המחקר נבדקה באמצעות ניתוח עשרות מקרי בוחן של סיכולים ממוקדים אותם ביצעה ישראל נגד ארגוני הטרור הפלסטינים ברצועת עזה והגדה המערבית בשנים 2000-2013. לשם ניתוח מקרי הבוחן פיתחתי מודל ובו שמונה משתנים שהיוו בסיס להתפתחות מדיניות הסיכולים הממוקדים ביניהם : איסוף מודיעין; יחסי גומלין ושיתוף פעולה מודיעיני ומבצעי בין יחידות צה"ל, שב"כ, משטרת ישראל והמוסד; תהליך בחירת היעדים לסיכול; תאי תקיפה ייחודיים ומבצעים יצירתיים משותפים; שיטת הפעולה שנבחרה ותגובות ארגוני הטרור לסיכול הממוקד בטווחי זמן שונים. מחקר זה בוחן את התפתחות מדיניות הסיכולים הממוקדים מבחינה כרונולוגית, האופן בו פעלה מערכת הביטחון והדרג המדיני בישראל ופעילות ארגוני הטרור.

תחום הסיכולים הממוקדים לא נחקר בצורה אקדמית אנליטית עד כה. מחקרים בנושא עסקו בפרקי זמן של עד שנים בודדות ובחנו מספר קטן מאוד של סיכולים. החידוש של המחקר הנוכחי הוא הסקירה המקיפה על פני תקופה שעולה על שתיים עשרה שנים תוך בחינה של תהליכי קבלת החלטות, תהליכים שעברה המדיניות כולל שינויים ושילוב של ממדים צבאיים; ביטחוניים; מדיניים; פוליטיים; חוקיים ומשפטיים, על פני עשרות מקרי בוחן

מתודולוגיית המחקר מתבססת על מקורות ראשוניים ומשניים, ספרים ופרסומים מהארץ ומחו"ל;; מאמרים אקדמיים; מספר רב של ראיונות אישיים שביצעתי עם גורמים בכירים בתחום המדיני והביטחוני, שחלקם אף השתתף באופן ישיר בהתפתחות מדיניות הסיכולים הממוקדים. כמו כן קיימתי ראיונות עם בכירים במנגנונים הפלסטינים ואף עם דיפלומט ממדינה מוסלמית עוינת;.

החלק הראשון של המחקר כולל סקירה תיאורטית; רקע למדיניות הסיכולים הממוקדים של ממשלת ישראל; דרכי התמודדות משנת 1948. החלק השני של המחקר כולל סקירה מפורטת של מדיניות הסיכולים הממוקדים מפרוץ האינתיפאדה השנייה בשנת 2000 ועד שנת 2012. הפרקים הבאים משלבים סקירה כרונולוגית על בסיס נושאי וכוללים את התמודדות עם הטרור הפלסטיני בגדה המערבית ובשטחי רצועת עזה; תיאור סיכולים ממוקדים של עשרות מנהיגים, פעילים מהדרג המדיני והצבאי ושילוב פעילות של גופי הביטחון השונים.

החלק השלישי של המחקר כולל תיאור של מדיניות הסיכולים הממוקדים בראי מערכת החוק והמשפט; הקמת גדר ההפרדה כרכיב במערכה נגד הטרור; ומדיניות הסיכולים הממוקדים בארה"ב. החלק האחרון כולל דיון, מסקנות וסיכום.

המסקנה המרכזית של המחקר היא שמדיניות הסיכולים הממוקדים הייתה כלי נשק אסטרטגי וטקטי משפיע מאוד במערכה שניהלה ישראל בטרור הפלסטיני בין השנים 2000-2012. הסיכולים של פעילים זוטרים ביניהם : מתכנן פיגוע ההתאבדות, מכין המטען, מגייס המחבל, המחבל המתאבד ועד הדרג הצבאי והמדיני בהם ראשי הארגונים סייעו בהכלת הטרור, הביאו להחלשת ארגוני הטרור, שיבשו את פעילותם. במישור האסטרטגי הסיכולים הממוקדים יצרו תנאים שאפשרו דיאלוג בין הצדדים, הסכמים והפסקות אש. אך יחד עם זאת כבר בראשית שנת 2000 הדגישו ראשי מערכת הביטחון כי מדובר בכלי בעל השפעות מוגבלות ובשל כך חתרו להפעלת כלים נוספים כמו החזרת חופש הפעולה לצה"ל בשטחי יהודה ושומרון, מעצרים וחקירות והקמת גדר הביטחון וכו.'

רעיון המלחמה הקונבנציונאלית בין צבאות של מדינות שונות נעלם ובמקומה התפתחו מלחמות מסוג חדש בהן צבאות נלחמים בארגוני טרור. חלק מהפעולות גלויות וחלקן חשאיות. מקרה הבוחן האמריקאי כפי שנבחן במחקר זה חיזק את ההשערה שקיימים קווי דמיון מובהקים בין מדיניות הסיכולים הישראלית לאמריקאית ותומך ביעילות המבצעית במערכה נגד הטרור. נשיא ארה"ב לשעבר ג'ורג' וו. בוש אישר מדיניות הסיכולים הממוקדים וקידם אותה. הנשיא ברק אובמה אימץ את המדיניות של קודמו והפך אותה לכלי מרכזי במלחמה נגד הטרור.

מחקר זה יכול לשמש בסיס למחקרים עתידיים. הצעה אחת היא לבחון את התפתחות מדיניות הסיכולים הממוקדים לאור האתגרים החדשים שניצבים בפני ישראל: חמאס ושאר ארגוני הטרור ברצועת עזה, דאע"ש במחוז סיני, ארגוני ג'יהאד עולמי בסוריה וארגון חיזבאללה בלבנון. השיטות והטכנולוגיה שמפעילה מדינת ישראל במסגרת מדיניות הסיכול הממוקד ממשיכות להתפתח. כך גם מערכות נשק חדשות שנקלטות ושילוביות שמתרחבת בין החילות השונים בצה"ל וארגונים כמו צה"ל והשב"כ. בהתאם לידע שהצטבר בתחום פיתח צה"ל חמ"לים מיוחדים בפיקוד דרום ובפיקוד צפון המכונים 'חופת אש'. מטרת אותם חמ"לים מיוחדים להשתמש במידע מודיעיני בזמן אמת באמצעותו מאותרות חוליות טרור במהלך ניסיונות חדירה לשטח ישראל, חוליות משגרי רקטות וטילי נ"ט או פעילות עוינת חבלנית אחרת נגדה יש להפעיל במהירות אש זמינה ומדויקת.